Bemærkninger til forslaget

**Almindelige bemærkninger**

**1. Indledning**

Dette lovforslag tager sigte på at kunne kontollere, at indenrigsrejsende passagerer ikke modtager eller anskaffer sig afgiftsfrie varer, som er forbeholdt udenrigsrejsende.

I den nye lufthavn i Nuuk opholder indenrigs- og udenrigsrejsende passagerer sig i samme terminal. Det øger risikoen for ulovlig indførsel af afgiftspligtige varer.

Udenrigsrejsende kan lovligt indføre en vis mængde af afgiftspligtige varer uden at betale afgift, jf. bekendtgørelse nr. 48 af 21. november 2024 om afgiftsfri indførsel af varer ved indrejse. Disse varer kan være indkøbt i udlandet, i afrejselufthavnen, ombord på flyet eller i lufthavnen ved ankomsten til Grønland.

Herudover kan passagerer, der afrejser til udlandet fra en lufthavn i Grønland, indkøbe afgiftsfrie varer i afrejselufthavnen, såfremt skatteforvaltningen har givet tilladelse til et sådant salg.

Ved Inatsisartutlov nr. 64 af 20. november 2023 om ændring af landstingslov om ind- og udførsel af varer blev der åbnet mulighed for at flypassagerer ved indrejse fra udlandet kan foretage frivillig fortoldning af afgiftspligtige varer ved indrejse, jf. § 35 a. Bestemmelsen forventes sat i kraft i løbet af sommeren 2025. Det er uden betydning, om de pågældende varer er indkøbt i udlandet, i afrejselufthavnen, ombord på flyet eller i ankomstlufthavnen.

Kontrollen af om udenrigsrejsende medbringer afgiftsfrie varer ved indrejse finder i almindelighed først sted, når de har fået udleveret deres kuffert og passerer toldstedet eller når de ankommer til en destination i en anden by end ankomstlufthavnen.

Inden de udenrigsrejsende passerer et toldsted, vil de have mulighed for at overdrage nogle af eller alle af de afgiftsfrie varer, som de har anskaffet, til passagerer, som udelukkende rejser internt i Grønland.

I udgangspunktet foretager Toldfunktionen ikke kontrol af indenrigsrejsende. Toldfunktionen udfører opgaver som relaterer sig til grænsekontrol, men ikke kontrolopgaver vedrørende varer, som har passeret grænsen.

Den nye situation med udenrigspassagerer, som har adgang til at medbringe eller anskaffe sig afgiftsfrie varer og overdrage disse til indenrigsrejsende, udgør en udfordring. Dels er de gældende regler ikke tilstrækkelige til at sikre en effektiv kontrol med sådanne overdragelser, dels vil øget indførsel af afgiftsfrie varer kunne mindske omsætningen af afgiftsberigtigede varer i detailhandlen.

De økonomiske fordele for indenrigsrejsende kan illustreres af følgende eksempel:

I Københavns Lufthavn koster 200 stk. Prince Original 499 kr. (839 kr. for 400 stk.). I Pisiffik er prisen for samme varer 1.000 kr. (2.000 kr. for 400 stk.).

Desto flere udenrigsrejsende, som overdrager afgiftspligtige varer til indenrigsrejsende, desto større fald må der forventes i detailhandlens omsætning og i afgiftsprovenuerne for de pågældende varer. Greenland Airports har estimeret antallet af rejsende til og fra lufthavnen i Nuuk til 100.000 og 50.000 til og fra lufthaven i Ilulissat. Disse tal omfatter både indenrigs- og udenrigsrejsende.

Dette forslag har til formål at styrke Toldfuntionens kontrol med indførslen af afgiftsbelagte varer via lufthavnene.

**2. Hovedpunkter i forslaget**

De nuværende regler er utilstrækkelige i forhold til kontrollen med overdragelse m.v. af afgiftsfrie varer til indenrigsrejsende.

I forhold til gældende regler i loven om regulering af rejsende tilføjes en særskilt hjemmel for indenrigsrejsende. En hjemmel til kontrol af indenrigsrejsende skal modvirke den øgede risiko for ulovlig indførsel af varer uden afgift, der opstår som følge af, at udenrigs- og indenrigsrejsende benytter samme ankomst- og afgangshaller. Samtidig sikres en ensartet kontrol for udenrigs- og indenrigsrejsende samt styrket bekæmpelse af ulovlig indførsel.

Herudover indeholder forslaget en nedsættelse af beløbsgrænsen fra 50.000 kr. til 15.000 kr. vedrørende forsendelser eller medbragte likvide midler ved indrejse i eller udrejse her fra landet. En sådan ændring medfører, at beløbsgrænsen for forsendelser og rejser med likvide midler bringes på niveau med kontantforbuddet på 15.000 kr. i hvidvaskloven[[1]](#footnote-1). En vedtagelse af forslaget ændrer ikke ved allerede vedtagne regler i hvidvaskloven.

**3. Økonomiske og administrative konsekvenser for det offentlige**

Forslaget forventes ikke at have økonomiske konsekvenser for det offentlige. Forslaget sigter mod at fastholde afgiftsprovenu til landskassen fra indførselsafgifter på alkohol og tobak. Samtidig med at det forventes at modvirke at konsum af alkohol og tobak øges som følge af et større udbud af illegalt indførte varer.

Indførsel af en ny hjemmel om kontrol og sanktionering af indenrigsrejsen i de nye internationale lufthavne vil have administrative konsekvenser for skatteforvaltningen. De nye regler for indenrigsrejsende i § 30 a, udløser ekstra opgaver bl.a. i forbindelse med skatteforvaltningens lufthavnskontrol. Disse nye opgaver forventes løst i forlængelse af eksisterende kontrolfunktioner og kan derfor afholdes inden for eksisterende bevillinger.

**4. Økonomiske og administrative konsekvenser for erhvervslivet**

Forslaget vurderes ikke at have økonomiske eller administrative konsekvenser for erhvervslivet.

**5. Konsekvenser for miljø, natur og folkesundhed**

Det vurderes, at forslaget ikke har nogle konsekvenser for miljø, natur og folkesundheden.

**6. Konsekvenser for borgerne**

Forslaget vurderes at have konsekvenser for borgerne.

Borgere vil skulle være mere opmærksomme på, hvad de medbringer på indenrigsrejser, hvilket kan kræve tilvænning. Borgere, der medbringer afgiftspligtige varer på rejser inden for Grønland, kan blive pålagt at dokumentere, at de lovligt har erhvervet varerne.

I det omfang indenrigsrejsende skal standse op for kontrol, kan det føre til øget rejsetid for enkeltpersoner i lufthavnene, hvilket kan gøre indenrigsrejser mere besværlige. Dette kan især påvirke borgere, der ofte rejser mellem byer her i landet.

Forslaget udvider skatteforvaltningens tolderes kontrolbeføjelser til at omfatte indenrigsrejsende, der ankommer til eller afrejser fra lufthavne, hvor udenrigs- og indenrigsrejsende blandes i ankomst og afgangshallen.

Formålet hermed er at imødegå at indenrigsrejsende i lufthavnsområdet får overdraget eller køber toldfri varer fra udenrigsrejsende, som de sidstnævnt har købt i toldfrie butikker under rejsen. Bestemmelsen omfatter dog de varer og f.eks. euforiserende stoffer m.v., som tolderne i øvrigt fører kontrol med.

Den nye bestemmelse i § 30 a hindrer ikke den indenrigsrejsendes i at medbringe med sine ejendele, som er lovligt indført m.v., under rejser mellem destinationer i Grønland.

Hvis indenrigsrejsende fejlagtigt eller bevidst forsøger at medbringe afgiftspligtige varer, kan de blive pålagt bøder og konfiskation.

Den nye regel kan betyde flere kontroller i lufthavne, hvilket kan opleves som en skærpelse af overvågningen af borgere.

**7. Andre væsentlige konsekvenser**

Forslaget forventes ikke at have andre væsentlige konsekvenser.

**8. Høring af myndigheder og organisationer m.v.**

Forslaget har i perioden 17. juni 2025 til 15. juli 2025 været i høring hos følgende høringsparter:

GE Grønlands Erhverv, SIK, Grønlands Revision, BDO, Grønlandske Advokater, Visit Greenland, Tusass A/S, Air Greenland A/S, Greenland Airports A/S, Mittarfeqarfiit, Politidirektøren i Grønland, GrønlandsBanken, Bankivik, Avannaata Kommunia, Kommuneqarfik Sermersooq, Kommune Qeqertalik, Qeqqata Kommunia, Kommune Kujalleq, Formandens Departement, Departementet for Erhverv, Handel, Råstoffer, Justitsområdet og Ligestilling og Departementet for Sundhed.

Forslaget er endvidere den 17. juni 2025 offentliggjort på høringsportalen på [www.naalakkersuisut.gl](http://www.naalakkersuisut.gl).

**Bemærkninger til forslagets enkelte bestemmelser**

Til § 1

Til nr. 1

§ 11 a, stk. 1, sikrer at flypassagerer, der ankommer fra Danmark, Færøerne eller udlandet, kan medbringe afgiftsfrie varer ved vidererejse med fly indenrigs. Det gælder for vidererejser senest 7 dage efter ankomsten.

Samtidig er der i stk. 2 og 3, indsat forbud mod at indenrigsrejsende medbringer afgiftsfrie varer og at flypassagerer, der ankommer fra Danmark, Færøerne eller udlandet, ved ankomsten til en lufthavn i Grønland overdrager afgiftsfrie varer.

Ved afgiftsfrie varer forstås varer, der er indført afgiftsfrit efter regler fastsat efter § 17. For nugældende Selvstyrets bekendtgørelse nr. 48 af 21. november 2024 om afgiftsfri indførsel af varer ved indrejse.

Til nr. 2

Ifølge forslaget vil personer, der rejser til eller forlader Grønland med likvide midler over 15.000 kr., være forpligtet til at angive det fulde beløb til skatteforvaltningen. Tilsvarende skal personer, der sender eller modtager likvide midler over denne grænse, også anmelde beløbet til skatteforvaltningen.

Til nr. 3

Hjemmel til kontrol af indenrigsrejsende placeres i lovens kapitel 7, hvor kontrollen af rejsende i forvejen reguleres. De nye regler i lovens § 30 a, stk. 1-3 sikrer, at indenrigsrejsende underlægges de samme kontrolforanstaltninger som udenrigsrejsende i de nye lufthavne, samtidig med at der tages højde for proportionalitet og retssikkerhed.

Forslaget udvider skatteforvaltningens tolderes kontrolbeføjelser til at omfatte indenrigsrejsende, der ankommer til eller afrejser fra lufthavne, hvor udenrigs- og indenrigsrejsende blandes i ankomst og afgangshallen. Kontrollen har primært til hensigt at imødegå at indenrigsrejsende i lufthavnsområdet får overdraget eller køber toldfri varer fra udenrigsrejsende, som de sidstnævnt har købt i toldfrie butikker under rejsen.

Forslaget vedrører kontrollen af indenrigsrejsendes varer, men bestemmelsen hindrer ikke den indenrigsrejsendes i at medbringe med sine ejendele, som er lovligt indført m.v., under rejser mellem destinationer i Grønland.

Bestemmelsen omfatter dog de varer og f.eks. euforiserende stoffer m.v., som tolderne i øvrigt fører kontrol med. Forslagets § 30 a, stk. 2 og 3, svarer til gældende regler for personer, der rejser til eller fra Grønland i lovens § 30, stk. 2-3 og stk. 6. Herunder kan der ske kropsvisitering, som kan forventes bragt i anvendelse som led i bekæmpelse af euforiserende stoffer m.v.

Til nr. 4

Der er tale om en konsekvensændring, som følge af indførsel af de nye regler i lovens § 11 a og § 30 a.

Til nr. 5

Reglen om konfiskation af varer, omformuleres til også at omfatte afgiftsfrie varer, der medbringes på indenrigsflyvninger i strid med reglen i den nye § 11 a.

Til nr. 6

Der er tale om en konsekvensændring, som følge af ændring af beløbsgrænsen i lovens § 30, stk. 4 og 5.

Til § 2

Det foreslås, at ændringen af landstingsloven træder i kraft den 1. januar 2026.

**Bilag 1**

|  |
| --- |
| **Forslaget sammenholdt med gældende lov** |
| *Gældende formulering* | *Forslaget* |
|  | **§ 1**I landstingslov nr. 18 af 30. oktober 1992 om ind- og udførsel af varer, som senest ændret ved Inatsisartutlov nr. 64 af 20. november 2023, foretages følgende ændringer: |
|  | **1.** Efter § 11 indsættes:” **§ 11 a.** Flypassagerer, der ankommer fra Danmark, Færøerne eller udlandet, kan ved vidererejse med fly til andre destinationer i Grønland senest 7 dage efter ankomsten, medbringe afgiftsfrie varer i det omfang disse varer kan indføres afgiftsfrit ifølge af de i medfør af § 17 fastsatte regler. *Stk. 2.* Øvrige indenrigsrejsende må ikke medbringe afgiftsfrie varer.  *Stk. 3.* Flypassagerer, der ankommer fra Danmark, Færøerne eller udlandet, må ikke ved ankomsten til en lufthavn i Grønland overdrage varer, der er indført afgiftsfrit efter § 17.” |
| **§ 30, stk. 4-5** *Stk. 4.*  Personer, der ved indrejse i eller udrejse fra afgiftsområdet medtager penge likvide midler, der overstiger modværdien af 50.000 kr. skal uopfordret standse op for kontrol og har pligt til over for skatteforvaltningen at angive samtlige medtagne penge likvide midler.  *Stk. 5*. Juridiske eller fysiske personer, der forsender eller modtager penge likvide midler, der overstiger modværdien af 50.000 kr., skal angive samtlige penge likvide midler til Skatteforvaltningen senest i forbindelse med forsendelsens ankomst til eller afgang fra afgiftsområdet. | **2.** § 30, stk. 4-5, affattes således:” *Stk. 4.*  Personer, der ved indrejse i eller udrejse fra afgiftsområdet medtager likvide midler, herunder kontante penge, der overstiger modværdien af 15.000 kr., skal uopfordret standse op for kontrol og har pligt til over for skatteforvaltningen at angive samtlige medbragte likvide midler.  *Stk. 5*. Juridiske eller fysiske personer, der forsender eller modtager likvide midler, der overstiger modværdien af 15.000 kr., skal angive samtlige likvide midler til skatteforvaltningen senest i forbindelse med forsendelsens ankomst til eller afgang fra afgiftsområdet.” |
|  | **3.** Efter § 30 indsættes:” **§ 30 a.** Indenrigsrejsende, der ankommer til eller afrejser fra en lufthavn, hvor indenrigs- og udenrigsrejsende benytter fælles ankomst- og afgangshaller, skal uopfordret standse op for kontrol og skal på skatteforvaltningens forlangende afgive nødvendige oplysninger til skatteforvaltningen vedrørende medbragte varer, jf. § 11 a, stk. 1 og 2.  *Stk. 2.* Indenrigsrejsende har pligt til at oplyse om samtlige medbragte varer, jf. § 11 a, stk. 1 og 2, til at give de for kontrollens udøvelse nødvendige oplysninger, til at påvise alle rum og gemmer i bagage, og skal på forlangende åbne bagage og udpakke denne efter skatteforvaltningens anvisninger. *Stk. 3.* Skatteforvaltningen er berettiget til at foretage eftersyn af personer. Eftersynet skal ske med størst mulig hensyntagen til den pågældende og må ikke være videregående, end de kontrolmæssige formål nødvendiggør. Eftersyn, der ikke begrænses til den ydre beklædning, må kun foretages, når der findes rimelig grund til at antage, at vedkommende ulovligt medfører varer m.v. skjult på sin person. Den, der skal efterses, kan kræve, at eftersynet overværes af et af den pågældende udpeget vidne. Eftersynet må kun udføres og overværes af personer af samme køn som den person, der skal efterses. *Stk. 4.* Eftersyn som nævnt i stk. 3 kan med den pågældendes accept foretages ved hjælp af kropsscanning.” |
| **§ 45.**  Vægrer nogen sig ved at efterkomme bestemmelserne i § 1, § 29, stk. 1, 2, 3 og 5, § 30, stk. 1-3 og § 32, stk. 2, kan vedkommende idømmes bøde. | **4.** § 45, stk. 1, affattes således:” **§ 45.**  Vægrer nogen sig ved at efterkomme bestemmelserne i § 1, § 11 a, stk. 1-3, § 29, stk. 1, 2, 3 og 5, § 30, stk. 1-3, § 30 a, stk. 1-3 og § 32, stk. 2, kan vedkommende idømmes bøde.” |
| **§ 46, stk. 3***Stk. 3.* Indføres varer, som nævnt i § 7 og § 9 uden fornøden tilladelse, eller indføres sådanne varer uden fortoldning eller ud over den mængde, som tilladte efter § 35 a, stk. 2, skal disse varer, eller et beløb der svarer til deres værdi, såfremt varerne ikke forefindes, konfiskeres. | **5.** § 46, stk. 3, affattes således:” *Stk. 3.*Indføres varer, som nævnt i § 7 og § 9 uden fornøden tilladelse, eller indføres sådanne varer uden fortoldning eller ud over den mængde, som er tilladt efter § 35 a, stk. 2, skal disse varer, eller et beløb der svarer til deres værdi, såfremt varerne ikke forefindes, konfiskeres. Afgiftsfrie varer eller et beløb der svarer til deres værdi, såfremt varerne ikke forefindes, konfiskeres, hvis de medbringes i indenrigstrafikken i strid med § 11 a, stk. 1 eller 2.” |
| **§ 46, stk. 5***Stk. 5.*  Likvide midler, der overstiger modværdien af 50.000 kr., og som forefindes i forbindelse med skatteforvaltningens kontrol efter § 30, stk. 4 og 5, kan tilbageholdes af skatteforvaltningen. Tilbageholdelsen kan ske, hvis det må befrygtes, at de likvide midler stammer fra eller vil blive brugt til en overtrædelse af kriminalloven. Ved iværksættelse af tilbageholdelse finder retsplejelovens kapitel 37 om beslaglæggelse anvendelse. | **6.** § 46, stk. 5, affattes således:” *Stk. 5.*  Likvide midler, der overstiger modværdien af 15.000 kr., og som forefindes i forbindelse med skatteforvaltningens kontrol efter § 30, stk. 4 og 5, kan tilbageholdes af skatteforvaltningen. Tilbageholdelsen kan ske, hvis det må befrygtes, at de likvide midler stammer fra eller vil blive brugt til en overtrædelse af kriminalloven. Ved iværksættelse af tilbageholdelse finder retsplejelovens kapitel 37 om beslaglæggelse anvendelse.” |
|  | **§ 2**Inatsisartutloven træder i kraft den 1. januar 2026. |

1. Som blev sat i kraft for Grønland ved kongelig anordning nr. 920 af 26. juni 2023 og senest ændret under FM2024/18 ved Inatsisartutbeslutning om, at Grønlands Selvstyre tiltræder samleanordning om ikrafttræden for Grønland af visse bestemmelser i forskellige lov om ændring af lov om forebyggende foranstaltninger mod hvidvask og finansiering af terrorisme (hvidvaskeloven). [↑](#footnote-ref-1)